Broj: 711-I-2291-M-444/22-02-24

Zagreb, 15. studenog 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Mihaela Kurteša, direktora trgovačkog društva PERUŠIĆ d.o.o. za komunalne djelatnosti,** za davanjem mišljenja Povjerenstva,na 194. sjednici, održanoj dana 15. studenog 2022., daje sljedeće:

**MIŠLJENJE**

1. **Obveznik Mihael Kurteš, direktor trgovačkog društva PERUŠIĆ d.o.o. za komunalne djelatnosti, u situaciji kada bi se u obnašanju navedene dužnosti našao odlučivati o ostvarivanju materijalnih i drugih prava iz radnog odnosa ili kontroliranja rada svoje supruge, zaposlenice navedenog trgovačkog društva, nalazio bi se u potencijalnom sukobu interesa kojim je dužan pravilno upravljati.**
2. **Temeljem članka 9. ZSSI-a, ukoliko se nađe u situaciji iz točke I. izreke, obveznik Mihael Kurteš bi bio dužan izuzeti se od odlučivanja i za to ovlastiti drugu osobu kojoj će deklarirati okolnost navedene interesne povezanosti kao razlog izuzimanja ili zatražiti od Skupštine trgovačkog društva da odredi takvu osobu, jer bi suprotno postupanje predstavljalo povredu navedene zakonske odredbe.**

Obrazloženje

Zahtjev za davanjem mišljenjem Povjerenstva podnio je Mihael Kurteš, direktor trgovačkog društva PERUŠIĆ d.o.o. za komunalne djelatnosti. U Povjerenstvu zahtjev je zaprimljen 14. studenog 2022. pod poslovnim brojem 711-U-8820-M-444/22-01-1, povodom kojeg se vodi predmet broj M-444/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a. Uvidom u sudski registar Trgovačkog suda u Rijeci utvrđeno je da je pod brojem MBS: 020039773 upisano trgovačko društvo PERUŠIĆ d.o.o. za komunalne djelatnosti te da je osnivač društva Općina Perušić. Također, uvidom u sudski registar utvrđeno je da je Mihael Kurteš član Uprave navedenog društva, te je stoga isti obvezan postupati sukladno odredbama ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Podnositelj u zahtjevu navodi da je 23. prosinca 2021. imenovan na mjesto direktora trgovačkog društva Perušić d.o.o. kojem je jedini osnivač jedinica lokalne samouprave te da je povodom obnašanja navedene dužnosti podnio imovinsku karticu. Nadalje navodi da je u listopadu 2022. godine stupio u brak s osobom koja je zaposlenica istog trgovačkog društva, koja radi na poslovima voditelja financija dulje od godine dana. Obveznik traži mišljenje Povjerenstva postoji li u ovoj situaciji potencijalni sukob interesa s obzirom da je on odgovorna osoba, a njegova supruga voditeljica financija u istom trgovačkom društvu. Također, navodi da suprugu nije zaposlio niti joj pružio posebne pogodnosti, s obzirom da o radnim mjestima, sistematizaciji te koeficijentima odlučuje odgovorna osoba, odnosno općinski načelnik Općine Perušić.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesom, a posebice: kada privatni interes obveznika može utjecati na njegovu njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točka 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika, te se prema stavku 1. točki 6. Zakona član obitelji smatra s obveznikom interesno povezanom osobom.

Člankom 9. stavcima 1. i 2. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Prema navodima zahtjeva za mišljenje proizlazi da je obveznik Mihael Kurteš stupio na dužnost direktora trgovačkog društva PERUŠIĆ d.o.o. za komunalne djelatnosti u kojem je prethodno bila zaposlena osoba s kojom je nakon stupanja na navedenu dužnost sklopio brak.

U ovoj se situaciji obveznik Mihael Kurteš nalazi u situaciji potencijalnog sukoba interesa, u smislu članka 2. Zakona ako bi povodom obnašanja dužnosti direktora trgovačkog društva PERUŠIĆ, d.o.o. za komunalne usluge odlučivao o ostvarivanju materijalnih ili drugih prava svoje supruge koja je zaposlenica navedenog trgovačkog društva, kojom bi trebao pravilno upravljati kako bi spriječio stvarni (realizirani) sukob interesa te time zaštitio javni interes.

Naime, obveznik ne može biti objektivan i nepristran kada bi odlučivao o pravima i interesima osoba svoje supruge, jer bi tada njegovi privatni interesi utjecali na odluke koje donosi.

Stoga bi obveznik, sukladno članku 9. ZSSI-a, bio dužan u navedenoj situaciji izuzeti se od postupanja u svim radnjama i odlukama koje se odnose na ostvarivanje materijalnih i svih drugih prava iz radnog odnosa svoje supruge, kao i kontroliranja njezina rada, te za to ovlastiti drugu osobu kojoj će deklarirati okolnost navedene interesne povezanosti kao razlog izuzimanja ili zatražiti od Skupštine trgovačkog društva da odredi takvu osobu, jer bi suprotno postupanje predstavljalo povredu navedene zakonske odredbe.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Mihael Kurteš, elektroničkom dostavom
2. Objava na internetskoj stranici Povjerenstva
3. Pismohrana